text: Der kan gå måneder, inden brandårsag er fundet
  08 februar 2016 kl. 08.45
  Der kommer til at gå mellem tre og seks måneder, inden politiet kan sige, hvad der udløste storbranden på Fredericia Havn natten til torsdag.
  - Vi skal have en lang række erklæringer fra eksperter, så I kommer til at have tålmodighed, sagde politikommissær Ole Eckholt på mandagens pressebriefing hos politiet i Fredericia. Der kan sagtens gå tre til seks måneder, før de er klar.
  Politiet er i gang med at lave en tidslinje, som sekund for sekund skal forsøge at klarlægge, hvad der skete, da branden udviklede sig.
  - Vi har bedt en række eksperter om at se på sagen, og de erklæringer får vi først senere. Inden da kan vi ikke gisne om årsagen. Vi ved heller ikke, om nogen kan stilles til ansvar for branden, siger Ole Eckholt.
  Politiet har flere teser, som der arbejdes efter. Hvad de går ud på, ønsker de ikke at fortælle på nuværende tidspunkt.
  